b'\n_START_ARTICLE_\nNebesna mehanika\n_START_PARAGRAPH_\nNeb\xc3\xa9sna meh\xc3\xa1nika je veja astronomije, ki se ukvarja z gibanjem in vplivi te\xc5\xbenosti na nebesna telesa. Temelji na fizikalnih na\xc4\x8delih in za obravnavanje astronomskih teles, kot so zvezde in planeti, zgodovinsko uporablja orodja klasi\xc4\x8dne mehanike. Njena mlaj\xc5\xa1a podveja, astrodinamika (ali orbitalna mehanika) se ukvarja z opisom tirov umetnih satelitov in gibanjem raket ter drugih vesoljskih plovil.\n_START_SECTION_\nTeorija motenj\n_START_PARAGRAPH_\nTeorija motenj obsega matemati\xc4\x8dne metode za pribli\xc5\xbeno re\xc5\xa1evanje problema, ki ga ni mo\xc4\x8d re\xc5\xa1iti v strogem smislu. Metode so zelo podobne metodam numeri\xc4\x8dne analize. Teorijo motenj so prvi\xc4\x8d uporabili pri druga\xc4\x8de matemati\xc4\x8dno nere\xc5\xa1ljivih problemih nebesne mehanike. To je bila Newtonova re\xc5\xa1itev Luninega tira, ki se precej razlikuje od keplerskega, zaradi vzajemnega delovanje Zemljine in Son\xc4\x8deve te\xc5\xbenosti._NEWLINE_Metode teorije motenj najprej obravnavajo izvirni problem vsaj tako poenostavljeno, da je problem to\xc4\x8dno re\xc5\xa1ljiv. V nebesni mehaniki je to po navadi opis gibanja po keplerski elipsi, ki je pravilen, \xc4\x8de se obravnavata le dve gravitacijski telesi (na primer Zemlja in Luna), ali pa po kro\xc5\xbenem tiru, ki je pravilen le v posebnem primeru gibanja dveh teles, vendar dovolj blizu prakti\xc4\x8dne uporabe. V re\xc5\xa1enem, oziroma poenostavljenem problemu, se upo\xc5\xa1teva motnja (na primer te\xc5\xbenostnega privlaka tretjega telesa  \xe2\x80\x93 npr. Sonca), zaradi katere so za\xc4\x8detni pogoji bli\xc5\xbeje realnemu stanju. Kot rezultat nastopijo manj\xc5\xa1e spremembe, ki jih je spet mo\xc4\x8d poenostaviti, in slu\xc5\xbeijo kot popravki. Zaradi stalnih poenostavitev v vsakem koraku, popravki niso nikoli popolni, vendar je velikokrat \xc5\xbee pri prvem koraku pribli\xc5\xbena re\xc5\xa1itev veliko bolj\xc5\xa1a. _NEWLINE_Koraki za iskanje popravkov se lahko nadaljujejo. Delno popravljeno re\xc5\xa1itev se lahko ponovno uporabi za naslednji korak iskanja motenj in popravkov. Obi\xc4\x8dajna te\xc5\xbeava metode je, da je po navadi postopoma zaradi popravkov nova re\xc5\xa1itev veliko bolj zapletena in zaradi tega je vsak korak te\xc5\xbeavnej\xc5\xa1i. Newton je menda pri re\xc5\xa1evanju Luninega gibanja dejal: \xc2\xbbZaradi tega me je za\xc4\x8dela boleti glava.\xc2\xab_NEWLINE_Tak\xc5\xa1na metoda, ki najprej za\xc4\x8dne s poenostavljenim opisom problema in postopoma i\xc5\xa1\xc4\x8de nove popravke, je zelo uporabljano matemati\xc4\x8dno orodje v znanosti in tehniki. Je naravna raz\xc5\xa1iritev metode \xc2\xbbugani, preskusi in popravi\xc2\xab, ki se \xc5\xbee od nekdaj uporablja pri \xc5\xa1tevilih.'